serif
En serif er en lille afsluttende tværstreg i et bogstav. Seriffer brugtes allerede i antikken på den romerske majuskelskrift og blev indført i antikvaen i sidste tredjedel af 1400-tallet på både store bogstaver (versaler) og på lodrette stammer i de små bogstaver (minuskler). Seriffer understøtter det vandrette læseforløb i en bogstavrække, hvad man tidligere mente gavner læseligheden. Forskning har dog ikke kunnet bekræfte dette.
Seriffer kan være ganske tynde, som i empireskrifterne Bodoni og Didot, eller tykke og pladeformede, som i egyptienneskriften Clarendon og neo-egyptienneskriften Rockwell.